section_heading: Umjetnički rad Ane Marije Marović
paragraph_text: Svoje pjesme u dvadesetoj godini života objavljuje pod pseudonimom Filotea. Većina pjesama nastala je od 1834. do 1851. g. i one otkrivaju njezin dubok duhovni život. Filoteini stihovi izlaze u Veneciji i sadrže 53 soneta i 20 ostalih pjesama. Pisala je i prozna djela, npr. Il mese di luglio... (Mjesec srpanj...), Venecija, 1838. g., i Pie conversacioni sulla vita di s. Dorotea V. M. (Pobožni razgovori o životu sv. Doroteje, djevice i mučenice), Venecija, 1839. g. Tijekom života Ane Marije Marović tiskano je 12 njezinih knjiga, pjesama i proze. Osim već navedenih radova Ana Marija Marović napisala je još nekoliko knjižica, od kojih su nam poznate: Kršćansko stanovište o ženskom odijevanju, Pravila za kršćanski život djevojaka, Molitve i upute za valjanu svetu ispovijed i pričest, Razmatranje o Božjoj ljubavi, O pravoj pobožnosti, Uspomene. Sva su ta djela pisana na talijanskome jeziku.